**ZMLUVA O DIELO**

*uzatvorená podľa Obchodného zákonníka v platnom znení (ďalej len „Zmluva“)*

uzatvorená medzi:

**Objednávateľ:**

Obchodné meno: Mesto Stará Turá
Sídlo: Ulica SNP 1/2, 916 01 Stará Turá

**Zastúpený:** PharmDr. Leopold Barszcz (primátor)

Osoby oprávnené na rokovanie

vo veciach zmluvných: PharmDr. Leopold Barszcz (primátor)

vo veciach technických: Ing. Emil Vlado

IČO: 00312002

DIČ: 2020381990

IBAN: SK6702000000000020622202

Kontaktný E-mail: emil.vlado@staratura.sk

Tel.: +421915 416 116

(ďalej len *„*Objednávateľ*“*)

a

**Zhotoviteľ:**

Obchodné meno: Ing. arch. Marek Pavlech

Sídlo: Planét 8, 821 02 Bratislava

IČO: 46 933 514

DIČ: 10 78 607 904

Kontaktný e-mail: pavlech@parchitekti.sk

Tel.: +421 910 331 852

IBAN: SK2002000000003092894251

(ďalej len „Zhotoviteľ“)

(ďalej spolu aj ako „Zmluvné strany“)

**PREAMBULA**

Zhotoviteľ je úspešným účastníkom verejného obstarávania Objednávateľa pre projekt: „Konverzia školy na mestský úrad, Stará Turá“ (ďalej len „Projekt“). Zmluvné strany sa v zmysle uvedeného dohodli na Zmluve, ktorou sa napĺňa účel Projektu, v nasledovnom znení:

**Článok I**

**Úvodné ustanovenie**

1.1 Zmluvné strany vzájomne prehlasujú, že sa presvedčili o identite druhej Zmluvnej strany a že označenie zmluvných strán uvedené v záhlaví tejto Zmluvy zodpovedá aktuálnemu stavu zapísanému v obchodnom registri.

1.2 Táto Zmluva spolu s jej prílohami tvorí jeden celok. Pri rozpore jednotlivých častí Zmluvy majú prednosť časti Zmluvy nasledovnom poradí:

1. Zmluva
2. Príloha č.1: Výzva Objednávateľa (ďalej len „Výzva“)
3. Príloha č. 2: Cenová ponuka Zhotoviteľa zo dňa zo dňa 23.04.2021 (ďalej len „Cenová ponuka“)

Pre odstránenie pochybností Zmluvné strany ustanovujú, že pre záväznosť jednotlivých častí Zmluvy platí nasledovné: časť Zmluvy s nižším poradovým číslom je nadradená časti Zmluvy s vyšším poradovým číslom.

**Článok II**

**Všeobecné ustanovenie**

2.1 Zhotoviteľ sa zaväzuje, že za dojednanú cenu vykoná pre Objednávateľa dielo podľa tejto Zmluvy v rozsahu podľa Cenovej ponuky a v súlade s Výzvou, ktoré tvoria nedeliteľnú prílohu tejto Zmluvy.

2.2 Objednávateľ sa zaväzuje dokončené dielo prevziať a za dielo zaplatiť Zhotoviteľovi dojednanú cenu za podmienok v zmysle Zmluvy.

**Článok III**

**Predmet zmluvy**

* 1. Zhotoviteľ sa zaväzuje, že na základe požiadaviek Objednávateľa vypracuje a odovzdá Objednávateľovi projektovú dokumentáciu k Projektu, a tiež dodá vybrané služby k Projektu, a to všetko v rozsahu uvedenom v Článku IV Zmluvy a v zmysle Cenovej ponuky (ďalej len „Dielo“).
	2. Zhotoviteľ vypracuje Dielo na vlastnú zodpovednosť a prehlasuje, že pre riadne vykonanie Diela má potrebnú autorizáciu v zmysle platných predpisov. V prípade ak vznikne situácia, kedy sa vyžaduje na vykonanie Diela, alebo jeho časti autorizácia inými subjektmi, zabezpečí Zhotoviteľ u príslušného autorizovaného subjektu toto plnenie. Zhotoviteľ zároveň ručí za správnu koordináciu svojich dodávateľov tak, aby bolo Dielo odovzdané riadne a včas.
	3. Zmluvné strany sa dohodli, že profesistov a ďalších potrebných odborníkov pre vykonanie Diela v zmysle Cenovej ponuky vyberie Zhotoviteľ na vlastné náklady a Objednávateľ s tým bez výhrad súhlasí.

**Článok IV**

**Rozsah a obsah diela**

4.1 Zhotoviteľ sa zaväzuje postupovať podľa štandardných postupov spracovania projektovej dokumentácie pre vykonanie Diela, ktoré pozostáva z nasledujúcich častí:

 4.1.1 Predprojektová príprava – spracovanie vstupných podkladov a zameranie

 4.1.2 Architektonická štúdia

 4.1.3 Projektová dokumentácia pre stavebné povolenie (PSP)

 4.1.4 Realizačný projekt stavby (PRP)

 4.1.5 Architektonická štúdia interiéru MÚ

 4.1.6 Realizačný projekt interiéru

 4.1.7 Autorský dozor pri realizácií MÚ

4.2 Zmluvné strany sa dohodli, že obsah jednotlivých častí Diela podľa bodu 4.1.1 až 4.1.7 Zmluvy je určený v Cenovej ponuke.

4.3 Zmluvné strany sa dohodli, že Zhotoviteľ nie je povinný vykonať akékoľvek iné úkony, ktoré by neboli presne vymenované v tejto Zmluve, alebo ktoré by neboli priamo nevyhnutné pre vykonanie Diela.

4.4 Zmluvné strany sa dohodli, že Zhotoviteľ začne s vykonávaním Diela podľa tejto Zmluvy ihneď po podpise tejto Zmluvy.

**Článok V**

**Čas plnenia**

5.1 Zhotoviteľ sa zaväzuje vykonať a odovzdať Dielo po častiach tak, ako je uvedené nasledovne:

5.1.1 časť Diela podľa bodu 4.1.1 Zmluvy do: 30.6.2021

5.1.2 časť Diela podľa bodu 4.1.2 Zmluvy do: 30.6.2021

 5.1.3 časť Diela podľa bodu 4.1.3 Zmluvy do: 31.7.2021

5.1.4 časť Diela podľa bodu 4.1.4 Zmluvy do: 30.9.2021

 5.1.5 časť Diela podľa bodu 4.1.5 Zmluvy do: 31.10.2021

 5.1.6 časť Diela podľa bodu 4.1.6 Zmluvy do: 31.12.2021

 5.1.7 časť Diela podľa bodu 4.1.7 Zmluvy priebežne podľa potreby stavby Projektu, najviac však 10 návštev autorského dozoru na mieste vykonávania stavby Projektu.

5.2 Objednávateľ má právo požiadať Zhotoviteľa o zmenu Diela, alebo jeho časti aj po odovzdaní Diela a zároveň v prípade akceptácie zo strany Zhotoviteľa si je vedomý, že každá ďalšia zmena odovzdaného Diela, alebo jeho časti, bude znamenať navýšenie ceny Diela a termínu odovzdania.

5.3 Zhotoviteľ si vyhradzuje právo, že v prípade predĺženia času plnenia záväzku vypracovania a odovzdania Diela, alebo jeho častí z dôvodov, za ktoré nenesie zodpovednosť (najmä, ale nie výlučne: čas plnenia sa predĺži na základe dlhšieho získavania podkladov potrebných pre spracovanie Diela a zistených už po začatí spracovaní Diela alebo opomenutím poskytnutia bezodkladného protiplnenia Objednávateľa, či výrazne sťaženými podmienkami zo strany Objednávateľa), nebude postihnutý sankciou zo strany Objednávateľa.

5.4 Dodržanie uvedených termínov je závislé od riadneho a včasného spolupôsobenia Objednávateľa dojednaného v tejto Zmluve. Po dobu meškania Objednávateľa s poskytnutím spolupôsobenia, alebo meškania platieb, nie je Zhotoviteľ v omeškaní so splnením povinnosti dodať Dielo v dohodnutom termíne a termín odovzdania Diela, alebo jeho častí, bude predĺžený o dĺžku meškania Objednávateľa s poskytnutím spolupôsobenia.

5.5 Vyhotovením a odovzdaním Diela, alebo jeho častí v prípade časti Diela, ktorej predmetom je hmotné dodanie dokumentácie, sa rozumie: elektronicky zaslané dielo, alebo jeho časť, e-mailom na e-mailovú adresu: kancelaria@staratura.sk. Následne, bude príslušná časť Diela odovzdaná aj osobne v tlačenej forme v zmysle tejto Zmluvy na adresu sídla Objednávateľa, na základe čoho sa vyhotoví preberací protokol v písomnej forme podpísaný obomi Zmluvnými stranami.

5.6 Ak je predmetom časti Diela vykonanie služieb/prác, Zmluvné strany považujú takúto časť Diela za vykonanú a odovzdanú dňom jej úplného vykonania zo strany Zhotoviteľa v riadnej kvalite.

**Článok VI**

**Spôsob vypracovania predmetu diela**

6.1 Časti Diela, ktorých predmetom je vypracovanie a odovzdanie dokumentácie, budú vypracované v štyroch paré vyhotoveniach v listinnej podobe + 1x na CD nosiči, ak sa nejedná o výnimky uvedené v bode 6.2 Zmluvy.

6.2 V prípade, že je predmetom časti Diela:

 6.2.1 projektová dokumentácia (ďalej aj „PD“) Predprojektová príprava – spracovanie vstupných podkladov a zameranie skutkového stavu, ktorej súčasťou bude aj PD pre Ohlásenie stavebných úprav a stavebných prác – búracie práce, bude takáto časť Diela odovzdaná v štyroch paré vyhotoveniach v listinnej podobe + 1x na CD nosiči.

 6.2.2 PD pre stavebné povolenie, bude takáto časť Diela odovzdaná v šiestich paré vyhotoveniach v listinnej podobe + 1x na CD nosiči.

6.2.3 PD pre realizáciu stavby, bude takáto časť Diela odovzdaná v šiestich paré vyhotoveniach v listinnej podobe + 1x na CD nosiči.

6.2.4 PD architektonická štúdia interiéru, bude takáto časť Diela odovzdaná v dvoch A3 elaborátoch - vyhotoveniach v listinnej podobe + 1x na CD nosiči.

6.2.5 PD pre realizáciu interiéru, bude takáto časť Diela odovzdaná v štyroch paré vyhotoveniach v listinnej podobe + 1x na CD nosiči.

6.2.6 PD Architektonická štúdia v zmysle bodu 4.1.2 Zmluvy, bude takáto časť Diela odovzdaná v dvoch A3 elaborátoch  - vyhotoveniach v listinnej podobe + 1x na CD nosiči.

6.3 Pri zabezpečení vykonávania Diela, alebo jeho časti, bude Zhotoviteľ dodržiavať všeobecne záväzné predpisy a technické normy platné na území Slovenskej republiky a bude sa riadiť dodanými podkladmi Objednávateľa.

**Článok VII**

**Spolupôsobenie a podklady Objednávateľa**

7.1 Objednávateľ sa zaväzuje, že počas spracovania úlohy poskytne Zhotoviteľovi v nevyhnutnom rozsahu spolupôsobenie spočívajúce najmä: v odovzdaní údajov a podkladov ako aj sprístupnenie budovy/priestoru/pozemku na obhliadku, odovzdanie doplňujúcich údajov a podkladov o dotknutom pozemku a zaujatie stanoviska, ktorých potreba vznikne počas spracovania diela. Toto spolupôsobenie poskytne Objednávateľ bezodkladne, avšak najneskôr do **5 pracovných dní,** od jeho vyžiadania. Pre prípad spolupôsobenia, ktoré Objednávateľ nemôže poskytnúť vlastnými silami, dohodnú Zmluvné strany osobitnú lehotu.

7.2 Zhotoviteľ je povinný písomne upozorniť Objednávateľa na nevhodnosť pokynov alebo podkladov odovzdaných Objednávateľom.

7.3 Objednávateľ zodpovedá za to, že odovzdané podklady sú bez vecných a právnych nedostatkov vzhľadom na predmet Diela.

**Článok VIII**

**Cena a platobné podmienky**

8.1 Cena za zhotovenie diela je dojednaná dohodou zmluvných strán v zmysle zákona č. 18/1996 Z. z. o cenách v platnom znení.

8.2 **Cena za zhotovenie Diela** podľa tejto Zmluvy je **62.223,20€ (s DPH) (ďalej aj ako „cena za Dielo“, alebo aj „zmluvná cena“) a pozostáva z častí:**

 8.2.1

 Výška časti zmluvnej ceny podľa bodu 4.1.1 a bodu 4.1.2 Zmluvy: 950,-€

 Zhotoviteľ je oprávnený vystaviť faktúru na úhradu tejto časti ceny, a to do 7 dní odo dňa uzatvorenia tejto Zmluvy a Objednávateľ je povinný ju zaplatiť včas a v celosti.

 8.2.2

 Výška časti zmluvnej ceny podľa bodu 4.1.3 Zmluvy: 13.984,60- €

 Zhotoviteľ je oprávnený vystaviť zálohovú faktúru na úhradu 50 % tejto časti zmluvnej ceny, a to do 7 dní odo dňa vykonania diela podľa bodu 4.1.2 Zmluvy a Objednávateľ je povinný ju zaplatiť včas a v celosti.

 Zvyšných 50 % ceny za vykonanie Diela podľa bodu 4.1.3 Zmluvy bude Zhotoviteľ fakturovať po odovzdaní časti Diela podľa bodu 4.1.3 Zmluvy.

 8.2.3

Výška časti zmluvnej ceny podľa bodu 4.1.4 Zmluvy: 16.618,60- €

 Zhotoviteľ je oprávnený vystaviť zálohovú faktúru na úhradu 50 %tejto časti zmluvnej ceny, a to do 7 dní odo dňa vykonania diela podľa bodu 4.1.3 Zmluvy a Objednávateľ je povinný ju zaplatiť včas a v celosti.

 Zvyšných 50 % ceny za vykonanie Diela podľa bodu 4.1.4 Zmluvy bude Zhotoviteľ fakturovať po odovzdaní časti Diela podľa bodu 4.1.4 Zmluvy.

 8.2.4

 Výška časti zmluvnej ceny podľa bodu 4.1.5 Zmluvy: 9.570,- €

 Zhotoviteľ je oprávnený vystaviť zálohovú faktúru na úhradu 50 % tejto časti zmluvnej ceny, a to do 7 dní odo dňa vykonania Diela podľa bodu 4.1.4 Zmluvy a Objednávateľ je povinný ju zaplatiť včas a v celosti.

 Zvyšných 50 % ceny za vykonanie Diela podľa bodu 4.1.5 Zmluvy bude Zhotoviteľ fakturovať po odovzdaní časti Diela podľa bodu 4.1.5 Zmluvy.

 8.2.5

Výška časti zmluvnej ceny podľa bodu 4.1.6 Zmluvy: 19.850,- €

 Zhotoviteľ je oprávnený vystaviť zálohovú faktúru na úhradu 50 %tejto časti zmluvnej ceny, a to do 7 dní odo dňa vykonania Diela podľa bodu 4.1.5 Zmluvy a Objednávateľ je povinný ju zaplatiť včas a v celosti.

 Zvyšných 50 % ceny za vykonanie Diela podľa bodu 4.1.6 Zmluvy bude Zhotoviteľ fakturovať po odovzdaní časti Diela podľa bodu 4.1.6 Zmluvy.

 8.2.6

 Výška časti zmluvnej ceny podľa bodu 4.1.7 Zmluvy: 1.250,- €

 Zhotoviteľ je oprávnený vystaviť zálohovú faktúru na úhradu 50 % tejto časti zmluvnej ceny, a to do 7 dní odo dňa vykonania Diela podľa bodu 4.1.6 Zmluvy a Objednávateľ je povinný ju zaplatiť včas a v celosti.

 Zvyšných 50 % ceny za vykonanie Diela podľa bodu 4.1.7 Zmluvy bude fakturovať Zhotoviteľ priebežne počas vykonávania tejto časti Diela.

8.3 Zmluvné strany sa dohodli na 14 dňovej splatnosti faktúr a zálohových faktúr podľa tejto Zmluvy. Adresa doručovania faktúr je adresa Objednávateľa v zmysle tejto Zmluvy.

8.4 Cena za každé ďalšie vyhotovenie jedného paré časti Projektu Diela je pre:

- PD pôvodného stavu a ohlásenie búracích prác: 50,- €,

- PD pre stavebné povolenie: 150,- € ,

- PD pre realizačný projekt stavby: 150,- €,

- PD pre architektonickú štúdiu: 50,- €,

- PD pre architektonickú štúdiu interiéru: 50,- €,

- PD pre realizačný projekt interiéru: 100,- €.

8.5 Zmluvné strany sa môžu dohodnúť na zmene Diela, alebo jeho časti, pričom v takomto prípade sa Zmluvné strany písomne dohodnú na odmene za práce a služby, ktoré budú vykonané v súvislosti so zmenou Diela, a to všetko prostredníctvom písomného dodatku k tejto Zmluve, podpísaným obomi zmluvnými stranami.

**Článok IX**

**Zodpovednosť za vady**

9.1 Zhotoviteľ zodpovedá za to, že Dielo je zhotovené podľa tejto Zmluvy.

9.2 Zhotoviteľ nezodpovedá za vady, ktoré boli spôsobené použitím podkladov prevzatých od Objednávateľa a Zhotoviteľ ani pri vynaložení odbornej starostlivosti nemohol zistiť ich nevhodnosť, alebo na ich vadnosť písomne alebo emailom upozornil Objednávateľa, avšak ten na ich použití trval.

9.3 Zhotoviteľ nezodpovedá za realizačné nepresnosti a za vzniknutú škodu, ak toto vznikne Objednávateľovi v súvislosti s realizáciou Diela v prípade, že realizátorom nebude Zhotoviteľ.

**Článok X**

**Zmluvná pokuta**

10.1 Objednávateľ je oprávnený uplatniť si v prípade omeškania Zhotoviteľa s odovzdaním predmetu zmluvy alebo jej časti zmluvnú pokutu vo výške 20,- Eur za každý deň omeškania.

10.2 Zhotoviteľ je oprávnený uplatniť si v prípade omeškania Objednávateľa s úhradou ceny za predmet plnenia v zmysle tejto Zmluvy zmluvnú pokutu vo výške 0,05% z  dlžnej sumy za každý deň omeškania.

**Článok XI**

**Odstúpenie od zmluvy**

11.1 Po Objednávateľ má právo odstúpiť od Zmluvy v celom rozsahu, ak Dielo nebude riadne a včas odovzdané za predpokladu, že si bez vád plní povinnosti z tejto Zmluvy a omeškanie vyplýva z chybného plnenia povinnosti na strane Zhotoviteľa v rozpore so Zmluvou. Toto právo Objednávateľovi vzniká po márnom uplynutí 7 dňovej lehoty v zmysle písomnej výzvy, ktorou Objednávateľ vyzve Zhotoviteľa na odstránenie jeho nedostatkov v plnení v zmysle tejto Zmluvy.

11.2 Pri odstúpení Objednávateľa podľa predošlého bodu, platí Zhotoviteľovi náhrada účelne vynaložených prostriedkov na uzatvorenie a plnenie tejto Zmluvy (najmä konzultácie realizované v záujme prípravy tejto Zmluvy, konzultácie právnika a iné).

11.3 Zhotoviteľ má právo odstúpiť od Zmluvy ak Objednávateľ preruší komunikáciu so Zhotoviteľom na dobu, ktorou sa Zhotoviteľ dostane do omeškania s vykonaním Diela, alebo Objednávateľ nezabezpečuje dohodnutú súčinnosť pri vykonaní diela, napr. neposkytne potrebné podklady vyžiadané zo strany Zhotoviteľa, a to po písomnom alebo e-mailovom opätovnom kontaktovaní, resp. telefonickom kontaktovaní.

11.4 Za prerušenie komunikácie sa považuje nekomunikovanie a nereagovanie na písomné, alebo emailové, či telefonické výzvy Zhotoviteľa o spoluprácu a spolupôsobenie na Diele, alebo jeho časti, a to po dobu viac ako 5 pracovných dní.

11.5 Pri odstúpení Zhotoviteľa, podľa bodu č. 11.3 Zmluvy, sú všetky zálohové platby za dielo nevratné.

11.6 Zmluvné strany sa dohodli na možnosti ukončiť túto Zmluvu vzájomnou dohodou v písomnej forme.

**Článok XII**

**Autorské právo**

12.1 Autorské práva sa spravujú zákonom č.185/2015Z.z. Autorský zákon v platnom znení. Architektonické práce uskutočnené podľa tejto Zmluvy o dielo predstavujú v zmysle citovaného zákona dielo.

12.2. Zhotoviteľ sa zaväzuje udeliť Objednávateľovi časovo neobmedzený súhlas na použitie Diela zhotoveného na základe tejto Zmluvy. Cena za neobmedzené poskytnutie licencie je zahrnutá v odmene podľa tejto Zmluvy. Osobnostné autorské práva tým ostávajú nedotknuté.

12.3 Zhotoviteľ si vyhradzuje právo na fotodokumentáciu priebehu výstavby a zrealizovaného diela pre marketingové účely a na zverejnenie diela na webovej stránke alebo na stránkach a kontách na sociálnych sieťach.

12.4 Iné použitie diela ako na účel dohodnutý v tejto zmluve, napríklad prípadné prenechanie diela na použitie tretím osobám, je podmienené písomným súhlasom Zhotoviteľa. Pokiaľ použije Objednávateľ dielo na iné účely bez súhlasu Zhotoviteľa, má Zhotoviteľ právo požiadať, aby mu Objednávateľ odovzdal príjmy z ďalšieho použitia projektu, projektovej dokumentácie. Objednávateľ je povinný tak urobiť do **7 pracovných dní** od písomného požiadania Zhotoviteľa. Pokiaľ vznikne z tohto dôvodu Zhotoviteľovi škoda, má tiež právo na náhradu tejto škody. Tento bod zmluvy neobmedzuje právo objednávateľa predložiť dodané dielo orgánom verejnej správy, ak to budú vyžadovať, či tretím osobám, ktoré budú na základe dodaného diela dodávať služby či tovary pre objednávateľa.

**Článok XIII**

**Záverečné ustanovenia**

13.1 Túto Zmluvu je možné meniť iba písomnými dodatkami. Na právne vzťahy neupravené touto Zmluvou sa vzťahujú príslušné ustanovenia Obchodného zákonníka v platnom znení.

13.2 Zmluva nadobúda platnosť podpisom oboch zmluvných strán, účinnosť deň nasledujúci po dni zverejnenia na webovom sídle objednávateľa (§ 47a Občianskeho zákonníka v platnom znení v spojení s § 5a zákona č. 211/2000 Z. z. o slobodnom prístupe k informáciám a o zmene a doplnení niektorých zákonov v znení neskorších predpisov).

13.3 Ak dôjde po uzavretí Zmluvy k zmene všeobecne záväzných predpisov podľa ktorých bola Zmluva uzavretá, Zmluvné strany sa zaväzujú upraviť zmluvu vo všetkých ustanoveniach dotknutých touto zmenou.

13.4 Zmluva je vypracovaná v troch rovnopisoch s platnosťou originálu, pričom Objednávateľ dostane dva rovnopisy a Zhotoviteľ jeden rovnopis.

13.5 Objednávateľ je oprávnený použiť Dielo, ktoré je predmetom tejto zmluvy, výlučne na vlastnú potrebu a pre účely vyplývajúce z tejto Zmluvy.

Prílohy:

Príloha č.1: Výzvy Objednávateľa

Príloha č.2: Cenová ponuka Zhotoviteľa

Za Objednávateľa:

 V Starej Turej, dňa 09.06.2021

.................................................

PharmDr. Leopold Barszcz

primátor mesta

Za Zhotoviteľa:

 V Starej Turej, dňa 09.06.2021

.........................................

Ing. arch. Marek Pavlech